**Informatīvais ziņojums “Par ogļskābās gāzes gaisa kvalitātes mērītāju iegādes procesu”**

Informatīvais ziņojums izstrādāts, lai informētu par ogļskābās gāzes gaisa kvalitātes mērītāju iegādes valsts un pašvaldību vispārējās un profesionālās izglītības iestādēm procesu un valsts budžeta līdzekļu piešķiršanu Izglītības un zinātnes ministrijai (turpmāk – Ministrija) 2022. gadā no valsts budžeta programmas 02.00.00 “Līdzekļi neparedzētiem gadījumiem”.

1. **Situācijas raksturojums**

Ar Ministru kabineta 2021. gada 14. jūlija sēdes protokollēmumu (prot. Nr. 52 1.§) „Informatīvais ziņojums “Par CO2 gaisa kvalitātes mērītāju iegādi izglītības iestādēm”” (turpmāk – protokollēmums) ir atbalstīta valsts budžeta finansējuma 3 722 255 *euro* apmērā piešķiršana ogļskābās gāzes gaisa kvalitātes mērītāju iegādei valsts un pašvaldību vispārējās un profesionālās izglītības iestādēm. Kopā nepieciešamais indikatīvais finansējums 3 722 255 *euro* apmērā tika noteikts atbilstoši Ministrijas provizoriskiem aprēķiniem, lai nodrošinātu ogļskābās gāzes gaisa kvalitātes mērierīču iegādi visām valsts un pašvaldību vispārējās, t.sk. speciālās izglītības iestādēm, un profesionālās izglītības iestādēm atbilstoši klašu komplektu un mācību grupu skaitam.

Protokollēmuma 6.punkts nosaka, ka Ministrijai, ņemot vērā iepirkuma rezultātus, jāsagatavo un normatīvajos aktos noteiktajā kārtībā jāiesniedz izskatīšanai Ministru kabineta rīkojuma projekts par finanšu līdzekļu piešķiršanu atbilstoši faktiski nepieciešamajam apmēram no valsts budžeta programmas 02.00.00 „Līdzekļi neparedzētiem gadījumiem”.

Tika plānots ogļskābās gāzes gaisa kvalitātes mērītāju iegādei piemērot Publisko iepirkumu likuma 8.panta septītās daļas 3.punktā noteikto procedūru, paredzot piegādes līgumu noslēgt līdz 2021. gada 15.augustam. Tomēr, ņemot vērā tirgus dalībnieku izrādīto interesi par dalību iepirkumā, Ministrija secināja, ka šāda veida procedūra nenodrošinās ātrāko un saimnieciski izdevīgāko rezultātu sasniegšanu. Ņemot vērā pastāvošos apstākļus un lai nodrošinātu gaisa kvalitātes mērītāju iegādi pēc iespējas efektīvāk, Ministrija 2021. gada 5. augustā izsludināja paātrinātu atklātu konkursu par gaisa kvalitātes mērītāju iegādi (“Atklāts konkurss “Par gaisa kvalitātes mērītāju iegādi”, iepirkuma identifikācijas numurs: IZM 2021/29/AK (turpmāk – iepirkums)). Iepirkuma rezultātā piegādātājam katrā iestādē ir jāpiegādā un jāuzstāda noteikts gaisa kvalitātes mērītāju skaits, kā arī datu savākšanas un pārraides iekārtas, kas nodrošinās visu konkrētajā adresē uzstādīto gaisa kvalitātes mērītāju datu savākšanu un tālāku nodošanu centralizētam datu savākšanas, analīzes un publicēšanas risinājumam.

Piedāvājumu iesniegšanas termiņš tika noteikts līdz 2021. gada 23. augustam, bet, ņemot vērā iesniegtās sūdzības par tehnisko specifikāciju un sūdzību izskatīšanu Iepirkumu uzraudzības birojā, piedāvājumu iesniegšanas termiņš tika pagarināts līdz 2021. gada 20. septembrim. No 2021. gada 20. septembra notika iesniegto piedāvājumu (kopā astoņi) vērtēšana un sarakste ar pretendentiem ar precizējošiem jautājumiem. Gala lēmums iepirkumā tika pieņemts 2021. gada 20. oktobrī. Noslēdzoties iepirkuma procedūrai, Ministrija secināja, ka vispārīgās vienošanās saistību izpilde attiecībā uz maksājumu veikšanu par piegādāto preci var pārsniegt 2021. gada robežas, tādēļ lēmums par vispārīgās vienošanās slēgšanas tiesību piešķiršanu atbilstošajiem pretendentiem tika pieņemts ar nosacījumu, ka vispārīgā vienošanās tiek noslēgta tikai finansējuma pieejamības gadījumā 2021. un 2022. gadā. Par iepirkumu komisijas lēmumu trīs pretendenti ir iesnieguši Iepirkumu uzraudzības birojā iesniegumus. Saskaņā ar Publisko iepirkumu likuma 71.panta pirmo daļu komisija izskata iesniegumu mēneša laikā pēc tā saņemšanas Iepirkumu uzraudzības birojā. Ja, izskatot iesniegumus par iepirkuma procedūras pārkāpumiem, komisija ar savu lēmumu atļaus slēgs vispārīgo vienošanos un atstās spēkā iepirkuma komisijas lēmumu, vispārīgā vienošanās tiks noslēgta ne ātrāk kā 2021. gada 3. decembrī, kas attiecīgi pagarina vispārīgās vienošanas saistību izpildi par iesniegumu izskatīšanas laiku. Tā rezultātā Ministrijas ieskatā iespējamība veikt norēķinus par piegādāto preci 2021.gada ietvaros tikai samazinās, jo vispārīgās vienošanās noslēgšanas termiņu šobrīd precīzi prognozēt nevar un ir secināms, ka vispārīgās vienošanās saistību izpilde notiks arī 2022. gadā.

Atbilstoši Likumam par budžetu un finanšu vadību Ministrija var uzņemties saistības (slēgt līgumu) tikai gadījumā, ja tām Ministrijas budžetā ir paredzēts finansējums vai Ministru kabinets ir pilnvarojis uzņemties šādas saistības.

Likuma par budžetu un finanšu vadību 46.pants nosaka, ka saistības, kuras no budžeta finansētu institūciju vadītāji uzņēmušies attiecībā uz budžeta līdzekļiem bez asignējuma, pārsniedzot piešķirto asignējumu vai pilnvaras plānotajām saistībām nākotnē, nav uzskatāmas par valsts saistībām.

Lai Ministrija pēc galīgā lēmuma iepirkumā pieņemšanas būtu tiesīga slēgt vispārīgo vienošanos, ir nepieciešams Ministru kabineta konceptuāls lēmums par valsts budžeta finansējuma piešķiršanu no līdzekļiem neparedzētiem gadījumiem 2022. gadā ogļskābās gāzes gaisa kvalitātes mērītāju iegādei un atļauju Ministrijai uzņemties finansiālās saistības, kas izriet no iepirkuma procedūras rezultātiem. Ņemot vērā iepirkumā atlasīto pretendentu iesniegtos piedāvājumus, kas ir robežās no 3 614 996 *euro* līdz 4 336 640 *euro*, ir secināms, ka maksimālais nepieciešamā finansējums apjoms, lai norēķinātos par piegādātajiem gaisa kvalitātes mērītājiem ir 4 336 640 *euro.* Faktiskais, iepirkumā pasūtīto gaisa kvalitātes mērītāju apmaksai nepieciešamā finansējuma apjoms būs zināms tikai pēc tam, kad visas pašvaldības un valsts vispārējās un profesionālās izglītības iestādes būs veikušas pasūtījumus vispārīgās vienošanās ietvaros, bet, ņemot vērā paredzēto procedūru, ka atlasīts tiek piedāvājums ar zemāko cenu, tad faktiski nepieciešamais finansējuma apjoms būs mazāks.

Informējam, ka līdztekus Ministrijas īstenotajam iepirkumam par gaisa kvalitātes mērītāju iegādi ir ticis īstenots Valsts reģionālās attīstības aģentūras (turpmāk – VRAA) dinamiskās iepirkumu sistēmas “Interaktīvo ekrānu, tāfeļu ar iebūvētu interaktīvo ekrānu, gaisa kvalitātes un mācību priekšmetu sensoru piegāde Elektronisko iepirkumu sistēmas dalībniekiem dinamiskās iepirkumu sistēmas ietvaros” (Id. Nr. VRAA 2021/09/SK/CDIS-2) iepirkums, kura tehniskajā specifikācijā arī ir paredzēta gaisa kvalitātes mērītāji un to datu savākšanas un pārraides iekārtas kā piegādājamās preces. Šis iepirkums ir noslēdzies 2021.gada 29.oktobrī un no 2021.gada 9.novembra ir pieejams valsts un pašvaldību iestādēm atsevišķo iepirkumu veikšanai.

Attiecīgi Rīgas domes Izglītības, kultūras un sporta departaments (turpmāk – Departaments) ar 2021. gada 29. oktobra vēstuli Nr. DIKS-21-1983-nd ir informējis Ministriju, ka gaisa kvalitātes mērītāju iegāde Rīgas pašvaldības izglītības iestādēm varētu tikt nodrošināta Valsts reģionālās attīstības aģentūras (turpmāk – VRAA) dinamiskās iepirkumu sistēmas “Interaktīvo ekrānu, tāfeļu ar iebūvētu interaktīvo ekrānu, gaisa kvalitātes un mācību priekšmetu sensoru piegāde Elektronisko iepirkumu sistēmas dalībniekiem dinamiskās iepirkumu sistēmas ietvaros” (Id. Nr. VRAA 2021/09/SK/CDIS-2) ietvaros. Saskaņā ar Departamenta sniegto informāciju, VRAA dinamiskā iepirkuma ietvaros būs pieejamas preces – gaisa kvalitātes mērītāji, kā arī datu savākšanas un pārraides iekārtas, kas ir līdzvērtīgas Ministrijas iepirkuma tehniskās specifikācijas prasībām.

Ministrijas ieskatā Departamenta piedāvātais risinājums varētu tikt izmantots daļēji, ja tiek atbilstoši pielāgots Ministrijas iepirkuma izvirzīto mērķu sasniegšanai un gadījumā, ja Ministrijas rīkotajā iepirkumā vispārīgās vienošanās noslēgšana aizkavējas, tad Departamenta padotībā esošo izglītības iestāžu gaisa kvalitātes mērītāju iegāde un piegāde varētu notikt arī 2021.gada ietvaros VRAA iepirkuma ietvaros, ņemot vērā nepieciešamo laiku atbilstošu dokumentu, tajā skaitā pieņemšanas nodošanas aktu, sagatavošanai un iesniegšanai, samaksa par piegādāto preci tiktu veikta 2022. gadā.

**2. Priekšlikumi turpmākai rīcībai**

1. Atbalstīt finansējuma piešķiršanu ogļskābās gāzes gaisa kvalitātes mērītāju iegādei valsts un pašvaldību vispārējās un profesionālās izglītības iestādēm 2022. gadā, lai sniegtu ieguldījumu Covid-19 krīzes pārvarēšanai un ekonomikas atlabšanai, kā arī nodrošinātu ogļskābās gāzes gaisa kvalitātes mērītājus mācību telpu gaisa kvalitātes monitoringam.

2. Pieņemt zināšanai, ka kopējais nepieciešamais finansējums ogļskābās gāzes gaisa kvalitātes mērītāju iegādei valsts un pašvaldību vispārējās un profesionālās izglītības iestādēm līdz 4 336 640 *euro* 2022.gadā tiks nodrošināts no līdzekļiem neparedzētiem gadījumiem atbilstoši Ministrijas faktiskajiem izdevumiem 2022. gadā.

3. Ministrijai normatīvajos aktos noteiktā kārtībā 2022.gadā sagatavot un iesniegt izskatīšanai Ministru kabinetā rīkojuma projektu par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem”.

4. Atļaut Ministrijai uzņemties finansiālās saistības, kas izriet no iepirkuma procedūras rezultātiem, pirms stājies spēkā 3.priekšlikumā paredzētais Ministru kabineta rīkojums.

5. Atzīt protokollēmuma 2. punktu par aktualitāti zaudējušu.

Izglītības un zinātnes ministre A.Muižniece

Vizē:

Valsts sekretāre L.Lejiņa